Աշխատավորների օրը (ֆիլմ)

«Աշխատավորների օրը» (անգլ.՝ Labor Day), 2013 թվականի ամերիկյան դրամա։ Ռեժիսորը Ջեյսոն Ռեյթմանն է։ Ֆիլմի սցենարը հիմնված է համանուն վեպի վրա, որը գրել է ամերիկացի գրող Ջոյս Մեյնարդը։ Գլխավոր դերերում Քեյթ Ուինսլեթը, Ջոշ Բրոլինը և Գեթլին Գրիֆիտն են։


== Սյուժե ==
Ֆիլմի հիմնական գործողությունը տեղի է ունենում 1987 թվականին Նյու Հեմփշիրում։ Ադել Ուիլերը (Քեյթ Ուինսլեթ) դեպրեսիվ միայնակ մայր է, ապրում է իր 13-ամյա որդի Հենրիի հետ (Գեթլին Գրիֆիտ)։ Ֆիլմը սկզբում մայրը և որդին հին մեքենայով գնում են տեղի սուպերմարկետ գնումներ անելու համար։ Այնտեղ Հենրին առանձնանում է մորից, որպեսզի ամսագրեր և կոմիքսներ նայի։ Այնտեղ նրան տեսնում է Ֆրենկ Չեմբերսը (Ջոշ Բրոլին), ով խնդրում է օգնել իրեն։ Ադելը չի ցանկանում օգնել նրան, սակայն ստիպված է լինում նրան իր մեքենայով տանել, քանի որ Ֆրենկը սպառնում է վնասել որդուն։ Այն հարցին, թե ուր է գնում Ֆրենկը, նա պատասխանում է, որ գալիս է Ադելի տուն։
Որոշ ժամանակ անց պարզվում է, որ Ֆրենկը բանտարկյալ է, ով փախել է հիվանդանոցից, որտեղ իրեն կույր աղիքի վիրահատություն էին անում։ Փախչելու ժամանակ նա ցատկել էր երկրորդ հարկից և վնասել էր իր ոտքը։ Տեղի ոստիկանությունը զբաղվում է նրա որոնումով, իսկ հեռուստացույցով նրա փախուստի մասին տեղեկություն են տարածում։ Ֆիլմի ընթացքում դրվագներ են ցույց տալիս անցյալից, որոնցից պարզ է դառնում, որ Ֆրենկը (երիտասարդ տարիքի դերը խաղում է Թոմ Լիպինսկին) Վիետնամի պատերազմից տուն վերադառնալուց հետո ամուսնանում է իր ընկերուհի Մենդիի հետ, իսկ մեկ տարի անց նրանք երեխա են ունենում։ Երեխայի ծնվելուց մեկ տարի անց, մի օր Մենդին խոստովանում է Ֆրենկին, որ նա իր երեխայի հայրը չէ։ Հուսահատված Ֆրենկը հրում է նրան, ինչի արդյունքում Մենդին աստիճանից ընկնում է ու գլուխը հարվածում։ Մինչև Ֆրենկը փորձում է նրան օգնություն ցույց տալ, երեխան խեղդվում է լոգարանում, իսկ Մենդին մահանում է։ Ֆրենկը դատապարտվում է կնոջ սպանության համար և բանտ ընկնում։
Ադելի տանը գտնվելու ժամանակ Ֆրենկը օգնում է տան գործերն անել, պատրաստում է չիլի կոն կառնե ուտեստը, իսկ հետո կարկանդակ դեղձից։ Աստիճանաբար Ֆրենկը և Ադելը սիրահարվում են միմյանց։ Քանի որ ոստիկանությունը շարունակում էր Ֆրենկի որոնումները, նրանք որոշում են գնալ Կանադա։ Սեպտեմբերի սկզբին, աշխատավորների օրը, նրանք հավաքում են իրերը և պատրաստվում են հեռանալուն։ Հենրին որոշում է հրաժեշտ տալ իր դպրոցական ընկերուհուն՝ Էլինորին (Բրիջիտ Ֆլեմինգ), զրույցի ժամանակ էլինորին հաջողվում է պարզել Ֆրենկի պատմության մասին։ Հաջորդ օրվա առավոտյան, գնալուց առաջ Հենրին նամակ է տանում իր հորը՝ Ջերալդին, ով արդեն նոր ընտանիք ունի։ Հետ դառնալու ճանապարհին Հենրիին տեսնում է մի ոստիկան, ով նրան տուն է տանում։ Ոտիկանը սկսում է կասկածել, երբ տեսնում է, որ Ադելը հավաքել է իրերը մեքենայի մեջ։ Մեկնելուց առաջ Ադելը և Հենրին գնում են բանկ և հանում իրենց հաշվի ամբողջ գումարը։ Այդ ընթացքում նրանց տուն է մտնում հարևանուհի Էվելինը, ով տեսնում է Ֆրենկին և սկսում է հարցնել, թե ով է նա։ Ադելի և Հենրիի վերադարձից հետո լսվում են ոստիկանության մեքենաների ձայները։ Ֆրենկը հասցնում է կապել Ադելին և Հենրիին, որպեսզի նրանց չմեղադրեն փախած բանտարկյալին իրենց տանը պահելու համար։ Հետո Ֆրենկը հանձնվում է ոստիկանությանը։
Անցնում են տարիներ։ Հենրին (Հենրիի դերը մեծ հասակում կատարում է Թոբի Մագուայրը) դառնում է հայտնի հացթուխ։ Ֆրենկը, ով շուտով դուրս կգա բանտից, մի ամսագրում Հենրիի մասին հոդված է տեսնում։ Նա նամակ է գրում Հենրիին և հարցնում է, թե ինչպես է նրա մայրը։ Հենրին պատասխանում է, որ Ադելը դեռևս մենակ է ապրում։ Բանտից ազատվելուց հետո Ֆրենկը գնում է Ադելի մոտ։


== Դերերում ==


== Կինովարձույթ ==
«Աշխատավորների օրը» ֆիլմի համաշխարհային շնորհանդեսը կայացել է 2013 թվականի օգոստոսի 29-ին Տելյուրայդեի կինոփառատոնի ժամանակ (Կոլորադո նահանգ, ԱՄՆ)։
2013 թվականի սեպտեմբերի 7-ին ֆիլմը ցուցադրվել է Տորոնտոյի համաշխարհային կինոփառատոնի ժամանակ։


== Անվանակարգեր ==
2014 - առաջադրում Ոսկե գլոբուս մրցանակի «լավագույն կանացի դեր դրամայում» անվանակարգում (Քեյթ Ուինսլեթ)


== Ծանոթագրություններ ==


== Արտաքին հղումներ ==
«Աշխատավորների օրը »(անգլ.) ֆիլմը Internet Movie Database կայքում 
«Աշխատավորների օրը »(անգլ.) ֆիլմը Rotten Tomatoes կայքում
««Աշխատավորների օրը »»(անգլ.) ֆիլմը Metacritic կայքում:
«Աշխատավորների օրը »(անգլ.) ֆիլմը Box Office Mojo  կայքում
«Աշխատավորների օրը », www.imdb.com
Նկարներ «Աշխատավորների օրը» ֆիլմից, boxofficemojo.com